TVD เผยยอดขายออนไลน์ช่วง “โควิด-19” โต 20% รุกหนักออกสินค้าใหม่กระตุ้น
TVD เผยยอดขายออนไลน์ช่วง "โควิด-19" โต 20% รุกหนักออกสินค้าใหม่กระตุ้น
TVD เผยยอดขายออนไลน์ช่วง "โควิด-19" โต 20% รุกหนักออกสินค้าใหม่กระตุ้น
2 เม.ย. 2563

นายธนะบุล มัทธุรนนท์ ประธานเจ้าหน้าที่บริหาร บริษัท ทีวี ไดเร็ค จำกัด (มหาชน) หรือ TVD  เปิดเผยว่า นับจากกรุงเทพมหานครและบางจังหวัดได้ประกาศปิดศูนย์การค้าและสถานที่เสี่ยงต่อการแพร่ระบาดของ COVID-19 ตลอดจนการประกาศพระราชกำหนดบริหารราชการภายใต้สถานการณ์ฉุกเฉิน (พ.ร.ก.ฉุกเฉิน) ของรัฐบาลเมื่อวันที่ 25 มีนาคมที่ผ่านมา ทำให้ประชาชนลดการเดินทางและเปลี่ยนพฤติกรรมมาทำงานที่บ้าน ส่งผลให้ยอดขายสินค้าทางออนไลน์และรายการทีวีโฮมช้อปปิ้งเพิ่มขึ้นกว่า 10-20% เมื่อเทียบกับเดือนมกราคมและกุมภาพันธ์ที่ผ่านมา โดยกลุ่มสินค้าที่ขายดีในช่วงนี้คือผลิตภัณฑ์เพื่อสุขอนามัย เช่น เจลแอลกอฮอล์ เครื่องฟอกอากาศ น้ำยาฆ่าเชื้อ เป็นต้น
ทั้งนี้บริษัทฯ จึงวางแผนเพิ่มยอดขายทางทีวีและออนไลน์ เพื่อให้สอดรับกับสถานการณ์ในปัจจุบัน โดยเพิ่มความถี่การออกอากาศสปอตโฆษณาช่องฟรีทีวีมากขึ้น และมุ่งเน้นการทำกิจกรรมการตลาดบนช่องทางออนไลน์ผ่าน 3 แพลตฟอร์มหลัก ได้แก่  www.tvdirect.tv, โมบายแอพพลิเคชั่นและโซเซียลมีเดีย เช่น Line, Facebook  โดยเพิ่มความถี่การทำ Facebook Live ทางแฟนเพจ TV Direct สำหรับสินค้าทั่วไป และ TV-Direct-Caravan-Sale สำหรับสินค้าราคาพิเศษ
ขณะเดียวกัน ได้เปิดตัวสินค้าใหม่ในกลุ่มผลิตภัณฑ์เพื่อสุขอนามัยและเครื่องใช้ไฟฟ้าในครัวเรือน เช่นที่นอนอัลตร้าสมาร์ท, หน้ากากผ้า (Mask) เคลือบซิงค์, เจลแอลกอฮอล์, พัดลมกรองอากาศ เป็นต้น รวมถึงแนะนำสินค้าที่เปิดตัวใหม่ในเดือนมีนาคมที่ผ่านมาอย่างต่อเนื่อง อาทิ  ลู่วิ่งไฟฟ้า รุ่น Z RUN โดยนำเสนอในราคาพิเศษเพียง 19,900 บาท  จากปกติราคา 29,900 บาท เพื่อตอบโจทย์การทำกิจกรรมหรือใช้ชีวิตในบ้าน
ทั้งนี้ในช่วงที่สถานการณ์การแพร่ระบาดของเชื้อไวรัสโคโรนาสายพันธ์ใหม่ 2019 (โควิด-19) ยังไม่คลี่คลาย บริษัทเดินหน้าตามแผนบริหารความต่อเนื่องทางธุรกิจที่วางไว้ (Business Continuity Plan: BCP) โดยในช่วงที่ผ่านมาได้ทดลองให้พนักงานส่วนหนึ่งทำงานจากที่บ้าน (Work from home) โดยใช้เทคโนโลยีด้านไอทีและระบบซอฟท์แวร์เข้ามาสนับสนุนระบบการทำงาน และพบว่าสามารถปฏิบัติงานได้ผลลัพธ์เป็นที่น่าพอใจไม่แตกต่างจากการทำงานที่สำนักงาน จึงเตรียมให้พนักงานคอลเซ็นเตอร์ทั้งหมดทำงานจากที่บ้านเพื่อร่วมป้องกันการแพร่ระบาด
ขณะที่การจัดส่งสินค้าในปัจจุบันทั้งจากซัพพลายเออร์และการจัดส่งสินค้าแก่ลูกค้ายังสามารถดำเนินการได้ตามปกติ อย่างไรก็ตาม ประเมินว่าหากรัฐบาลประกาศมาตรการเคอร์ฟิว ห้ามประชาชนออกนอกเคหสถานในช่วงเวลาที่กำหนด เชื่อว่าการขนส่งสินค้าน่าจะเป็นธุรกิจที่ได้รับการยกเว้น แต่อาจทำให้การขนส่งสินค้าต้องล่าช้าออกไปบ้างเนื่องจากต้องผ่านการตรวจคัดกรองตามนโยบายของรัฐบาล
ทั้งนี้บริษัทตระหนักและห่วงใยต่อสุขภาพของผู้ถือหุ้นและผู้ที่มีส่วนร่วมในการประชุมอย่างยิ่ง ด้วยการเตรียมมาตรการและแนวปฎิบัติในการประชุมสามัญผู้ถือหุ้นประจำปี 2563 ที่จะจัดขึ้นในวันที่ 8 เมษายน 2563 เวลา 14.00 น. โดยเว้นระยะห่าง 2 เมตรในจุดต่างๆ คือ จุดคัดกรอง จุดตรวจเอกสาร และที่นั่งในห้องประชุม และจะดำเนินการถ่ายทอดสดบรรยากาศการประชุมในวันและเวลาดังกล่าวผ่านทาง Facebook Live: TVDirect พร้อมทั้งแจ้งเปลี่ยนสถานที่ประชุมสามัญผู้ถือหุ้นประจำปี 2563 เป็น Town Hall สำนักงานใหญ่ บริษัท ทีวี ไดเร็ค จำกัด (มหาชน) ถนนวัชรพล
 
 